Rits inhegtenisnemings oor korrupsie in munisipaliteit(Argieffoto: Maroela Media) Die Demokratiese Alliansie verwelkom ŉ rits inhegtenisnemings deur die Valke wat Donderdag in Nelson Mandelabaai plaasgevind het, insluitend dié van voormalige DA-raadslede Neville Higgins, Trevor Louw en Victor Manyathi. “Die inhegtenisnemings van dié voormalige raadslede bekragtig die DA se besluit om die lidmaatskap van hierdie individue in 2018 op te skort oor hul rol om die DA-geleide koalisie in Nelson Mandelabaai tot ŉ val te bring,” sê Nqaba Bhanga, die DA se leier in die Oos-Kaap. Die DA neem ook kennis van die inhegtenisneming van Nelson Mandelabaai se waarnemende stadsbestuurder, Noxolo Nqwazi, ANC-streeksekretaris Luyolo Nqakula, behuisingsbeampte Norman Mapu en sakelui Xolani en Nwabisa Masela. Die inhegtenisnemings hou verband met bedrog, geldwassery en oortreding van die Wet op die Bestuur van Munisipale Finansies (MFMA). “Die Valke voer aan dat R400 000 van ŉ korrupte kontrak met HT Pelatona Projects deurgestuur na Nqakula wat op sy beurt die geld aan die drie voormalige DA-raadslede oorbetaal het. Indien dit in die hof bevestig word, sal dit bevestig wat die DA al lank vermoed: dat die ANC alles in sy vermoë sal doen om in beheer te bly, insluitend om geld uit die staatskas te steel om omkoopgeld te betaal en stemme in die raad te kry.” Bhanga sê die DA staan vir goeie regering en het ŉ zero-toleransiebeleid vir korrupsie en sal dié saak met ŉ valkoog dophou. “Die reg moet sy gang gaan.”